ועדת הכנסת, כנסת 25, פרוטוקול מספר 26, 2023-03-13 00:00

אופיר כץ: אני מתכבד לפתוח את ישיבת ועדת הכנסת

אופיר כץ:  היום יום שני, כ' באדר התשפ"ג – 13 במרץ

אופיר כץ:  בקשת יושב ראש ועדת העבודה והרווחה להעברת הצעת החוק הבאה, מוועדת החוץ והביטחון לוועדה שבראשותו: הצעת חוק קליטת חיילים משוחררים (תיקון – מימון שכר לימוד מלא ללוחמים), של חבר הכנסת אופיר כץ, של חברת הכנסת שרון ניר, של חבר הכנסת מיכאל ביטון ושל חבר הכנסת אלי דלל

אופיר כץ:  האמת שדיברתי עם יושב ראש הוועדה וסיכמתי איתו שזה יישאר בחוץ וביטחון

אופיר כץ:  האם צריך להצביע על זה?      

ארבל אסטרחן: הוא הסכים למשוך את הבקשה שלו?     

אופיר כץ: הסכמנו על העברת הנושא, לא על משיכה

זאב אלקין: אנחנו דוחים את בקשת יושב ראש ועדת העבודה והרווחה

אופיר כץ: מי בעד הבקשה של יו"ר ועדת העבודה והרווחה להעביר את הנושא לוועדת העבודה והרווחה?     

אופיר כץ: לא אושר

אופיר כץ:  החקיקה בחוק החשוב הזה תיערך בוועדת חוץ וביטחון

אופיר כץ: הצעה להגדלת מספר חברי הוועדה לביטחון לאומי - אריאל קלנר מהליכוד, ונציג אחד לישראל ביתנו

אופיר כץ:  מי בעד, מי נגד, מי נמנע?       

אופיר כץ: אושר

אופיר כץ: בקשת הממשלה להקדמת הדיון בהצעת חוק התכנון והבנייה (תיקון מס' 141), התשפ"ג, לפני הקריאה הראשונה

שמואל שניידר: הבקשה היא להצמיד את החוק הזה לחוק של החקלאות, חוק שמוסיף נציג של המשרד לוועדות המחוזיות בנגב וגליל, כדי שההצעה תעלה יחד עם ההצעה לתיקון של החקלאות היום למליאה

אופיר כץ: מי בעד ההצעה להקדמת הדיון, מי נגד, מי נמנע?     

אופיר כץ: אושר

זאב אלקין: רביזיה

אופיר כץ: בקשת יושב ראש הוועדה לביטחון לאומי להעברת הצעות החוק הבאות, מוועדת החוץ והביטחון לוועדה שבראשותו: 1

אופיר כץ:  הצעת חוק גירוש משפחות מחבלים, של חבר הכנסת חנוך מלביצקי

אופיר כץ:  2

אופיר כץ:  הצעת חוק גירוש משפחות מחבלים, של חבר הכנסת אליהו רביבו

אופיר כץ:  3

אופיר כץ:  הצעת חוק גירוש משפחות מחבלים, של חבר הכנסת עודד פורר וקבוצת חברי הכנסת

זאב אלקין: יושב ראש ועדת חוץ וביטחון מסכים לזה?     

אופיר כץ: כן

אופיר כץ:  מי בעד להעביר לוועדה לביטחון לאומי, מי נגד, מי נמנע?     

אופיר כץ: אושר

אופיר כץ: קביעת ועדות לדיון בהצעות חוק הבאות: הצעת חוק התכנון והבנייה (תיקון – דיון בהחלטות ועדות משנה), של חבר הכנסת אלי דלל

אופיר כץ:  ההצעה היא להעביר לוועדת הפנים והגנת הסביבה, לפי המלצת הלשכה המשפטית

אופיר כץ:  מי בעד, מי נגד, מי נמנע?     

אופיר כץ: אושר

אופיר כץ: הצעת חוק העונשין (תיקון – עבירה כלפי קשיש או חסר ישע), התשפ"ג, של חבר הכנסת אוריאל בוסו

אופיר כץ:  ההמלצה של הלשכה המשפטית היא לוועדת חוק, חוקה ומשפט, אבל ההסכמה עם שני ראשי הוועדות היא להעביר את זה לוועדת העבודה והרווחה

אופיר כץ:  מי בעד להעביר לוועדת העבודה והרווחה, מי נגד, מי נמנע?     

אופיר כץ: אושר

זאב אלקין: רביזיה

אופיר כץ: הצעת חוק שירות הציבור (מתנות) (תיקון – תרומה למימון הליך משפטי או טיפול רפואי וחובת דיווח), של חבר הכנסת עמית הלוי

אופיר כץ:  המלצת הלשכה המשפטית היא ועדת חוקה או ועדת כנסת

זאב אלקין: למה ועדת כנסת?     

עמית הלוי: חוק החסינות

ארבל אסטרחן: חוק שירות הציבור (מתנות) זה חוק של ועדת חוקה

ארבל אסטרחן:  ההצעה מטפלת באפשרות של קבלת תרומות על ידי כל עובדי המדינה, ובכלל זה חברי כנסת

זאב אלקין: אז למה ועדת כנסת? המקום המתאים הוא ועדת חוקה

ארבל אסטרחן: נכון

זאב אלקין: החוק הזה לא מטפל רק בחברי כנסת, הוא מטפל גם בעובדי המדינה, לכן מה ההיגיון להביא אותו לפה?     

אופיר כץ: מי בעד להעביר לוועדת כנסת?     

אופיר כץ: אושר

זאב אלקין: רביזיה

אופיר כץ: הצעת חוק התקשורת (בזק ושידורים) (תיקון – התראת חיוב בהתקשרות לחוץ לארץ), של חבר הכנסת ישראל אייכלר

אופיר כץ:  המלצת הייעוץ המשפטי להעביר את זה לוועדת הכלכלה

אופיר כץ:  מי בעד להעביר לוועדת הכלכלה, מי נגד, מי נמנע?     

אופיר כץ: אושר

אופיר כץ:  הצעת חוק התגמולים לנפגעי פעולות איבה (תיקון – זכאות לתגמולים ולפיצויים לפי חוק אחר), התשפ"ג-2023, של חה"כ שרון ניר וקבוצת חברי הכנסת

אופיר כץ:  המלצת הלשכה המשפטית היא לוועדת העבודה והרווחה

שרון ניר: אפשר לשמוע למה לא לוועדת חוץ וביטחון?     

ארבל אסטרחן: תגמולים לנפגעי פעולות איבה זה תמיד בוועדת עבודה

אופיר כץ: מי בעד להעביר את הצעת החוק לעבודה ורווחה, מי נגד, מי נמנע?     

אופיר כץ: אושר

אופיר כץ: הצעת חוק העונשין (תיקון – עונש מוות למחבלים), של חה"כ לימור סון הר מלך, והצעת חוק העונשין (תיקון עונש מוות למחבלים), של חה"כ עודד פורר וקבוצת חברי הכנסת

אופיר כץ:  ההמלצה היא הוועדה לביטחון לאומי

ארבל אסטרחן: אני יכולה רק להצטער על זה שוועדת חוקה לא מקבלת שום חוק ששייך אליה

ארבל אסטרחן:  חוק העונשין, כמו שאמרתי קודם, הוא חוק של ועדת החוקה, היא זו שבודקת את מדרגי הענישה, את סוגי העבירות

זאב אלקין: ואם לא חוקה, אז איפה? ועדת חוקה היא כבר לא חוק ומשפט, היא ועדת חוקה בלבד

זאב אלקין:  למה ביטחון לאומי?     

אופיר כץ: כי לפי מה שהבנתי זה מה שסוכם בין ראשי הוועדות

זאב אלקין: זו לא תשובה

אופיר כץ: קודם כל, יש יושב ראש ועדה לביטחון לאומי מצוין, אנחנו מכירים את הרזומה שלו, את הרקע שלו

אופיר כץ:  הוא מאוד חרוץ לפי הפעילות שאנחנו רואים בוועדה שלו

זאב אלקין: מה זה קשור?  אם מחר הוא יהיה יו"ר ועדת בריאות, תרצה להעביר את זה לוועדת בריאות?     

אופיר כץ: לא, אתה לא יכול לנתק את הקשר

אופיר כץ:  כל גורם שאתה רוצה להזמין לוועדת חוקה או לוועדת חוץ וביטחון אתה יכול גם להזמין לוועדה לביטחון לאומי

מטי צרפתי הרכבי: כרגע ההנחיה הגורפת היא ששום חוק שאמור להיות בוועדת חוקה לא יגיע לוועדת חוקה, זאת המשמעות

אופיר כץ: לא, זו אמירה שלכם

מטי צרפתי הרכבי: תן לי דוגמה

אופיר כץ: הדוגמה היא סעיף 10

זאב אלקין: אמנם אתה מייצג את הממשלה, לא אני, אבל הבנתי שכשהחוק אושר בממשלה בקריאה טרומית סוכם שלפני קריאה ראשונה הוא יגיע לקבינט

זאב אלקין:  אמנם שב"כ גם יכול להציג בפני הממשלה, אבל לא אמרו שיהיה על זה דיון בממשלה, אמרו שיהיה על זה דיון בקבינט - כנראה הייתה סיבה

זאב אלקין:  צודקת היועצת המשפטית שאמרה שחוקי העונשין הם חוקים של ועדת חוקה ולהעביר אותם עכשיו לכל ועדה וועדה זה דבר שלא היה בעבר

זאב אלקין:  אם כבר מזיזים, אני חושב שהמקום הטבעי זה ועדת חוץ וביטחון

זאב אלקין:  החוק דן, לפי מיטב זכרוני, על עונש מוות למחבלים בתוך בתי המשפט שנמצאים בגבולות הריבוניים של מדינת ישראל, הוא לא מתייחס לרוב המוחלט של המקרים הרלוונטיים לעונש מוות למחבלים בבתי דין צבאיים באיו"ש

זאב אלקין:  רוב המחבלים שבאים כרגע מאיו"ש הם לא אזרחי מדינת ישראל או תושבי קבע, לכן הם לא רלוונטיים לחוק הזה

זאב אלקין:  צריך לשמוע את השב"כ, הוא גורם מאוד מאוד משמעותי

זאב אלקין:  הרי זה לא סוד שפורסמו כל מיני אמירות של נציגי גורמי הביטחון, אם של צבא ושל שב"כ, לגבי כך שהם רואים בעיה עם החוק הזה מבחינת ההרתעה, לאו דווקא תועלת

זאב אלקין:  אני חושב שדברים כאלה חשוב מאוד שיישמעו, לכן קריטי בעיני שזה יקרה בסופו של דבר במקום שלשם רגילים לבוא נציגי כוחות הביטחון ובדלתיים סגורות להציג את מה שהם צריכים להציג

אופיר כץ: זאב, אני קצת מתפלא, כי לא מזמן חוקקנו ביחד את החוק לשלילת אזרחות וגירוש מחבלים בוועדה משותפת של כנסת ופנים וערכנו דיון סגור עם גורמי הביטחון

אופיר כץ:  בזכות הדיון גם המשכנו קדימה וקיבלנו את ההחלטות

אופיר כץ:  אני חושב שעצם זה שזה לא היה בחוץ וביטחון או בחוקה זה לא פגע בתהליך

זאב אלקין: הנושא היה נטו של ועדת פנים, כי היה מדובר על שלילת אזרחות

זאב אלקין:  פה זה לא גירוש

אופיר כץ: השב"כ לא מגיע כל יום לוועדת פנים

זאב אלקין: זה נכון, אבל שם שלחת את זה לאכסניה המשפטית הנכונה

זאב אלקין:  יכולת לשלוח את זה רק לפנים, אבל בחרת להקים ועדה משותפת - פתרון שכיח בכנסת

זאב אלקין:  כמו שאתה זוכר, לא התנגדנו לפתרון הזה, שיתפנו פעולה גם בתהליך וגם בחקיקה

זאב אלקין:  אם היית לוקח את חוק גירוש מחבלים ושולח לשם, זה היה אך טבעי

זאב אלקין:  לאור הניסיון שנצבר אצל חברי הוועדה לביטחון לאומי בדיונים מהסוג הזה, ייעוץ משפטי והכל, בחרתם לשלוח את זה לוועדה לביטחון לאומי - לזה יש עוד איזה שהוא היגיון

זאב אלקין:  מה ההיגיון לקחת את החוק פה לוועדה לביטחון לאומי, חוץ מזה שזו הבטחת בחירות של מפלגה שאליה משתייך יושב ראש הוועדה?      

אופיר כץ: מי בעד להעביר את שתי ההצעות לוועדה לביטחון לאומי, מי נגד, מי נמנע?     

אופיר כץ: אושר

זאב אלקין: רביזיה

אופיר כץ: הצעת חוק עובדים זרים (תיקון – שימוש בכספים שלא הוצאו על ידי עובדים זרים ומסתננים), התשפ"ג-2022, של חה"כ שרן מרים השכל

אופיר כץ:  המלצת הלשכה המשפטית היא ועדת העבודה והרווחה

אופיר כץ:  מי בעד, מי נגד, מי נמנע?     

אופיר כץ: אושר

אופיר כץ: הצעת חוק לביטול ההתיישנות בעבירות מין (תיקוני חקיקה), של חברת הכנסת אפרת רייטן מרום

אופיר כץ:  המלצת הלשכה המשפטית היא ועדת חוק, חוקה ומשפט

אופיר כץ:  מי בעד, מי נגד, מי נמנע?     

אופיר כץ: אושר

אופיר כץ: הישיבה נעולה